KIRJALLINEN KYSYMYS P-3881/00 esittäjä(t): Hiltrud Breyer (Verts/ALE) komissiolle. Saksassa ilmenneet BSE-tapaukset.



Virallinen lehti nro 174 E , 19/06/2001 s. 0171 - 0172



KIRJALLINEN KYSYMYS P-3881/00 esittäjä(t): Hiltrud Breyer (Verts/ALE) komissiolle (4. joulukuuta 2000) Aihe: Saksassa ilmenneet BSE-tapaukset Saksalaisen, 25. marraskuuta 2000 ilmestyneen Frankfurter Rundschau -lehden mukaan julkisuuteen tuli 24. marraskuuta 2000 tieto siitä, että Portugaliin kuuluvilla Azoreilla oli jo seitsemän viikkoa sitten todettu BSE-tartunta naudassa, joka oli peräisin Sachsen-Anhaltin osavaltiosta. Portugalin maatalousministeriön mukaan syyskuussa 1995 syntynyt eläin oli tuotu Sao Miguelin saarelle vuonna 1998. Nauta teurastettiin 2. lokakuuta 2000. Tartunnasta olisi BSE-tapausten ilmoitusvelvollisuutta koskevan yhteisön asetuksen mukaan pitänyt ilmoittaa välittömästi asiasta vastaaville EU:n ja Saksan viranomaisille. 1. Milloin ja mitä kautta komissio sai tietää tästä BSE-tapauksesta? 2. Onko tämä Saksasta peräisin ollut sairas eläin merkitty sekä Portugalin että Saksan BSE-tilastoihin? 3. Milloin Portugalin hallitus ilmoitti tästä tapauksesta asiasta vastaaville Saksan viranomaisille? 4. Tämän BSE-tapauksen johdosta Azoreilla teurastettiin 2 800 nautaa. Onko Saksan valtiolle tai BSE-tartunnan saaneen naudan toimituksesta vastanneille maatalousalan tahoille esitetty vahingonkorvausvaatimusta? 5. Yhteisön lainsäädännössä on säädetty BSE-tapausten ilmoitusvelvollisuudesta, mistä syystä viranomaisten olisi pitänyt ilmoittaa tartunnasta maatalousalan tahoille. Missä määrin Saksa on noudattanut tätä velvollisuutta? David Byrnen komission puolesta antama vastaus (1. helmikuuta 2001) Yhteisössä esiintyvistä BSE-tapauksista ilmoittamiseen liittyvistä säännöistä säädetään eläintaudeista ilmoittamisesta yhteisössä 21 päivänä joulukuuta 1982 annetussa neuvoston direktiivissä 82/894/ETY(1), sellaisena kuin se on viimeksi muutettuna 27 päivänä syyskuuta 2000 tehdyllä päätöksellä 2000/556/EY(2). Kyseisten sääntöjen mukaan kunkin jäsenvaltion on ilmoitettava suoraan komissiolle viimeistään kunkin viikon ensimmäisenä arkipäivänä kaikista niiden alueella todetuista BSE-tapauksista. Ilmoitukset tehdään atk-järjestelmän kautta ja jaetaan samanaikaisesti kaikkien jäsenvaltioiden eläinlääkintäviranomaisille. Azoreilla hiljattain havaittu BSE-tapaus todettiin eläimessä, joka oli tuotu Saksasta lokakuussa 1998. Portugalin viranomaiset ilmoittivat komissiolle kyseisestä tapauksesta faksitse 23. marraskuuta 2000, päivä sen jälkeen, kun diagnoosi oli vahvistettu Portugalin vertailulaboratoriossa. Atk-järjestelmän kautta saatiin raportti asiasta 24. marraskuuta 2000. Tapaus kirjattiin Portugalin BSE-tilastoihin maahantuotuna tapauksena. BSE:n tarkkaa itämisaikaa ei tiedetä, ja näin ollen toisesta maasta tuotujen eläinten BSE-tartuntaa ei yleensä kirjata viejämaan tilastoihin. Tieteellinen ohjauskomitea joka neuvoo komissiota BSE:hen liittyvissä asioissa on kuitenkin ottanut tällaiset tiedot huomioon arvioidessaan maantieteellistä BSE-riskiä. Arvoisan parlamentin jäsenen on syytä kääntyä asianomaisten viranomaisten puoleen saadakseen vastauksen kysymyksensä 4 ja 5 kohtaan. (1) EYVL L 378, 31.12.1982. (2) EYVL L 235, 19.9.2000.